1:5—Ke ka ntlha yang fa Adonija a ne a leka go gapa bogosi fa Dafide a ne a sa ntse a tshela? Baebele ga e re bolelele lebaka. Le fa go ntse jalo, go a utlwala go swetsa ka gore e re ka bomogoloe Adonija e bong Amenone le Abesalome ba ne ba setse ba sule, e bile go ka direga le gore morwawe Dafide e bong Kileabe le ene o ne a sule, ka jalo Adonija o ne a ithaya a re o ne a na le tshwanelo ya go tsaya setulo sa bogosi e re ka e ne e le ene morwa yo mogolo wa barwa ba ba neng ba tshela ba ga Dafide. (2 Samuele 3:2-4; 13:28, 29; 18:14-17) E re ka a ne a engwa nokeng ke modiredi yo mogolo wa masole e bong Joabe le moperesiti yo mogolo yo o neng a na le maemo e bong Abiathare, go ka direga gore Adonija o ne a tlhomamisegile gore o ne a tla atlega go gapa bogosi. Baebele ga e bolele gore a Adonija o ne a itse ka leano la ga Dafide la gore Solomone e nne ene yo o tsayang bogosi. Le fa go ntse jalo, Adonija ga a ka a laletsa Solomone le ba bangwe ba ba neng ba ikanyega mo go Dafide kwa ‘setlhabelong.’ (1 Dikgosi 1:9, 10) Seno se bontsha gore o ne a tsaya Solomone e le mmaba.